**Likumprojekta "Grozījumi Notariāta likumā" sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Nepieciešams pārskatīt kārtību, kādā tiesā tiek izskatītas sūdzības par zvērinātu notāru rīcību, kā arī pieteikumi par fiziskās personas atbrīvošanas no parādsaistībām atcelšanu. Paredzēts, ka likumprojekts "Grozījumi Notariāta likumā" (turpmāk – likumprojekts) stāsies spēkā vienlaikus ar saistīto likumprojektu "Likums par fiziskās personas atbrīvošanu no parādsaistībām", kura spēkā stāšanās laiks tiks noteikts tā, lai nodrošinātu laiku fiziskās personas atbrīvošanas no parādsaistībām mehānisma praktiskai ieviešanai. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Maksātnespējas politikas attīstības pamatnostādņu 2016.−2020. gadam īstenošanas plāna[[1]](#footnote-1) 3.1.1. pasākums. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Maksātnespējas politikas attīstības pamatnostādņu 2016.−2020. gadam īstenošanas plāna 3.1.1. pasākums paredz izvērtēt iespēju izstrādāt atvieglotu fiziskās personas maksātnespējas procesa regulējumu, kas būtu paredzēts fiziskajām personām, kurām nav hipotekāro kredītu un mantas, kā arī parādsaistību apjoms nav liels.Saistītajā likumprojektā "Likums par fiziskās personas atbrīvošanu no parādsaistībām" paredzēts, ka zvērināts notārs izlemj jautājumu par fiziskās personas atbrīvošanu no parādsaistībām notariāla akta formā. Konstatējot gadījumu, kad pastāv neatrisināti kreditoru iebildumi, kuru pamatā ir strīds par tiesībām, zvērināts notārs nosaka termiņu, ne garāku par vienu mēnesi, kādā kreditors var celt prasību tiesā, par prasības celšanu informējot zvērinātu notāru. Ja norādītajā termiņā prasība nav celta, zvērināts notārs izskata pieteikumu, balstoties uz tā rīcībā esošiem materiāliem. Tādējādi likumprojektā ir nostiprināms regulējums par zvērināta notāra rīcības pārbaudi, izpildot amata pienākumus.Līdz ar to, nododot uzraudzību pār zvērinātu notāru rīcību rajona (pilsētas) tiesai, **likumprojekta 1. pantā** tiek precizēta apgabaltiesu kompetence attiecībā uz zvērinātiem notāriem, atstājot norādi tikai par zvērināta notāra pastāvēšanu pie tās.**Likumprojekta 2. pants** paredz noteikt, ka uzraudzību pār zvērināta notāra amata darbībām veic rajona (pilsētas) tiesa Civilprocesa likumā noteiktajā kārtībā. Saistītajā likumprojektā "Grozījumi Civilprocesa likumā" tiks atrunāta precīza sūdzību par zvērināta notāra rīcību, izpildot amata pienākumus, kā arī sūdzības par atteikšanos izpildīt šos pienākumus izskatīšanas kārtība (jauna 28.1 nodaļa "Zvērinātu notāru darbību pārsūdzēšana").Ar **likumprojekta 3. pantu** tiek izslēgti likuma 206. un 206.1 panti, kas līdz šim ir regulējuši sūdzību par zvērināta notāra rīcību, jo šāds regulējums tiks paredzēts minētajā likumprojektā "Grozījumi Civilprocesa likumā".Lai nodrošinātu nepārprotamu regulējumu arī pēc 2021. gada 1. janvāra, **likumprojekta 4. pantā** paredzēts noteikt, ka sūdzības par zvērināta notāra rīcību, izpildot amata pienākumus, kā arī sūdzības par atteikšanos izpildīt šos pienākumus, kas līdz grozījumu šā likuma 38. un 205. pantā un šā likuma 206. un 206.1 panta izslēgšanas spēkā stāšanās dienai atbilstoši šim likumam iesniegtas apgabaltiesā, izskata apgabaltiesa, kurai sūdzība iesniegta, šajā likumā noteiktajā kārtībā, kāda bija spēkā līdz grozījumu spēkā stāšanās dienai.Paredzēts, ka likumprojekts stāsies spēkā vienlaikus ar saistīto likumprojektu "Likums par fiziskās personas atbrīvošanu no parādsaistībām", kura spēkā stāšanās laiks tiks noteikts tā, lai nodrošinātu laiku fiziskās personas atbrīvošanas no parādsaistībām mehānisma praktiskai ieviešanai. |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija. |
| 4. | Cita informācija | Nav. |
|   |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Zvērināti notāri, apgabaltiesas un rajona (pilsētas) tiesas. |
| 2. | Tiesiskā regulējuma ietekme uz tautsaimniecību un administratīvo slogu | Tā kā likumprojektā "Likums par fiziskās personas atbrīvošanu no parādsaistībām" tiek paredzēts, ka zvērināti notāri skatīs pieteikumus par fizisko personu atbrīvošanu no parādsaistībām, zvērinātiem notāriem palielināsies administratīvais slogs pieteikuma pieņemšanas un izskatīšanas laikā.Apgabaltiesu priekšsēdētājiem administratīvais slogs tiks samazināts, jo vairs nebūs jāizskata sūdzības par zvērinātu notāru rīcību, ko pēc likumprojektā noteiktā regulējuma spēkā stāšanās veiks rajona (pilsētu) tiesu tiesneši. Vienlaikus norādāms, ka spēkā esošā regulējuma vietā, kad sūdzības skata apgabaltiesas priekšsēdētājs, ja vien atbilstoši likumam viņš neatzīst par iespējamu sūdzībā norādītās nepareizības zvērināta notāra rīcībā novērst, dodot viņam norādījumus uzraudzības kārtībā, un sūdzību izskata apgabaltiesa, ar jaunā regulējuma spēkā stāšanos sūdzības skatīs visi rajona (pilsētu) tiesu tiesneši, tādējādi administratīvais slogs izlīdzināsies uz visiem rajona (pilsētu) tiesu tiesnešiem. |
| 3. | Administratīvo izmaksu monetārs novērtējums | Nav. |
| 4. | Atbilstības izmaksu monetārs novērtējums | Nav. |
| 5. | Cita informācija | Nav. |
|  |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | 1. **Likumprojekts "Likums par fiziskās personas atbrīvošanu no parādsaistībām"**– tajā noteiktas materiālās tiesību normas fiziskās personas atbrīvošanas no parādsaistībām.
2. **Likumprojekts "Grozījumi Civilprocesa likumā"** – lai nodrošinātu fiziskās personas atbrīvošanas no parādsaistībām atcelšanas izskatīšanu tiesā un zvērinātu notāru darbību uzraudzību.
3. **Likumprojekts "Grozījumi Maksātnespējas likumā"**– lai nodrošinātu Maksātnespējas likuma 12. panta precizēšanu un 130. panta "Fiziskās personas maksātnespējas procesa piemērošanas ierobežojumi" papildināšanu ar jaunu ierobežojumu. Proti, lai nodrošinātu maksātnespējas reģistra darbības paplašināšanu, kā arī nodrošinātu, ka fiziskai personai nav piemērojams vai ir pārtraucams fiziskās personas maksātnespējas process, ja tai ir ierosināta fiziskās personas atbrīvošanas no parādsaistībām lieta vai lieta ir izbeigta noteiktā laika periodā.
4. **Likumprojekts "Grozījumi likumā "Par Latvijas Republikas Uzņēmumu reģistru""** – lai nodrošinātu maksātnespējas reģistrā ierakstāmo ziņu un ierakstīšanas kārtības precizēšanu.
5. **Likumprojekts "Grozījums likumā "Par iedzīvotāju ienākuma nodokli""** – nepieciešams grozījums, lai nodrošinātu, ka ienākums, kas gūts, personai tiekot atbrīvotai no parādsaistībām, netiek iekļauts gada apliekamajā ienākumā un netiek aplikts ar nodokli. Tādējādi parādniekam, kurš ir atbrīvots no parādsaistībām, nebūs jāaprēķina un jāveic iedzīvotāju ienākuma nodokļa (no kapitāla pieauguma) maksājums.
6. **Likumprojekts "Grozījums Uzņēmumu ienākuma nodokļa likumā" –** lai nodrošinātu, ka ar uzņēmumu ienākuma nodokli apliekamajā bāzē neiekļauj debitoru parādu summu, ja tā nav atgūta no debitora – fiziskās personas, kas Likumā par fiziskās personas atbrīvošanu no parādsaistībām noteiktajā kārtībā ir atbrīvotas no parādsaistībām.

Visi minētie likumprojekti tiek virzīti vienlaicīgi.Pēc likumprojekta pieņemšanas, bet vēl pirms stāšanās spēkā ir apstiprināmi grozījumi Ministru kabineta 2013. gada 3. septembra noteikumos Nr. 737 "Noteikumi par zvērinātu notāru atlīdzības taksēm un to noteikšanas kārtību", nosakot zvērināta notāra atlīdzības taksi par fiziskās personas atbrīvošanas no parādsaistībām lietas vešanu. |
| 2. | Atbildīgā institūcija | Tieslietu ministrija izstrādās un virzīs Ministru kabineta noteikumu projektu "Grozījumi Ministru kabineta 2013. gada 3. septembra noteikumos Nr. 737 "Noteikumi par zvērinātu notāru atlīdzības taksēm un to noteikšanas kārtību".  |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Likumprojekta izstrādes ietvaros notikušas konsultācijas ar Latvijas Zvērinātu notāru padomi, Tieslietu ministrijas pastāvīgo darba grupu "Maksātnespējas regulējuma pilnveidošanas darba grupa", piedaloties arī Labklājības ministrijai, Maksātnespējas kontroles dienestam, kā arī konsultējoties ar Nodarbinātības valsts aģentūru un Latvijas Alternatīvo finanšu pakalpojumu asociāciju, un Tieslietu ministrijas pastāvīgo darba grupu "Civilprocesa likuma darba grupa".Maksātnespējas regulējuma pilnveidošanas darba grupā pārstāvēta Latvijas Kredītņēmēju asociācija, biedrība "Latvijas Sertificēto maksātnespējas procesa administratoru asociācija", Latvijas Zvērinātu advokātu padome, Valsts ieņēmumu dienests, Latvijas Republikas Augstākā tiesa, Latvijas Zvērinātu tiesu izpildītāju padome, Ārvalstu investoru padome Latvijā, Latvijas Tirdzniecības un rūpniecības kamera, Latvijas Darba devēju konfederācija, Latvijas Finanšu nozares asociācija, Latvijas Brīvo arodbiedrību savienība, Ekonomikas ministrija un Rīgas apgabaltiesa.Pastāvīgajā darba grupā Civilprocesa likuma grozījumu izstrādei ir iekļauti Latvijas Universitātes mācībspēki, visu tiesu instanču pārstāvji, vairāki rajona (pilsētas) tiesu priekšsēdētāji, apgabaltiesu priekšsēdētāji, Augstākās tiesas pārstāvji, Latvijas Finanšu nozares asociācijas, Latvijas Zvērinātu advokātu padomes, Latvijas Zvērinātu tiesu izpildītāju padomes, Latvijas Tirdzniecības un rūpniecības kameras pārstāvji, kā arī tiesību zinātņu eksperti un praktiķi. |
| 2. | Sabiedrības līdzdalība projekta izstrādē | Saistīto likumprojektu pakete skatīta Maksātnespējas regulējuma pilnveidošanas darba grupas 2019. gada 14. jūnija sanāksmē, kā arī Civilprocesa likuma darba grupas 2019. gada 4. jūlija un 1. augusta sanāksmēs. |
| 3. | Sabiedrības līdzdalības rezultāti | Maksātnespējas regulējuma pilnveidošanas darba grupas 2019. gada 14. jūnija sanāksmē kopumā tika saņemts atbalsts likumprojektu paketes virzīšanai. Galvenais iebildums (sociālo dienestu loma pieteikumu par fiziskās personas atbrīvošanas no parādsaistībām pieņemšanā un izskatīšanā) novērsts, aizstājot šajā daļā sociālos dienestus ar zvērinātiem notāriem.Civilprocesa likuma darba grupas 2019. gada 4. jūlija sanāksmē izteiktais galvenais iebildums (nepieciešamība precizēt uzraudzības pār zvērināta notāra rīcību regulējumu) novērsts, ietverot saistītajā likumprojektā "Grozījumi Civilprocesa likumā" nepieciešamo regulējumu.Civilprocesa likuma darba grupas 2019. gada 1. augusta sanāksmē atkārtoti izskatīts precizētais likumprojekts. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Tieslietu ministrija, tiesas, Latvijas Zvērinātu notāru padome. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekta izpilde nerada ietekmi uz pārvaldes funkcijām un institucionālo struktūru. Nav nepieciešama jaunu institūciju izveide, esošu institūciju likvidācija vai reorganizācija.  |
| 3. | Cita informācija | Nav. |

Ministru prezidenta biedrs,

tieslietu ministrs J. Bordāns

*Ozola 67046147*

*Liene.Ozola@tm.gov.lv*

v\_sk = 1403

1. Ministru kabineta 2016. gada 21. septembra rīkojums Nr. 527 "Par Maksātnespējas politikas attīstības pamatnostādnēm 2016.–2020. gadam un to īstenošanas plānu". Pieejams: <https://likumi.lv/ta/id/284925-par-maksatnespejas-politikas-attistibas-pamatnostadnem-2016-2020-gadam-un-to-istenosanas-planu>. [↑](#footnote-ref-1)